Pasiūlymas TARYBOS SPRENDIMAS dėl pozicijos, kuri turėtų būti priimta Europos Sąjungos vardu EEE jungtiniame komitete dėl EEE susitarimo IV priedo (Energetika) ir XXI priedo (Statistika) pakeitimo /* COM/2012/0645 final - 2012/0307 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Siekiant užtikrinti būtiną vidaus rinkos teisinį saugumą ir vientisumą, EEE jungtinis komitetas turi įtraukti visus susijusius Europos Sąjungos teisės aktus į EEE susitarimą kuo greičiau po jų priėmimo. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI EEE jungtinio komiteto sprendimo projektu (pridedamu prie siūlomo Tarybos sprendimo) siekiama iš dalies pakeisti IV priedą (Energetika) ir XXI priedą (Statistika) jį papildant nauju Europos Sąjungos acquis šioje srityje. Tai susiję su 2008 m. spalio 22 d. Europos Parlamento ir Tarybos direktyva 2008/92/EB dėl Bendrijos tvarkos, leidžiančios padidinti dujų ir elektros energijos kainų galutiniams pramonės vartotojams skaidrumą (nauja redakcija). Direktyva 2008/92/EB panaikinama į EEE susitarimą įtraukta Tarybos direktyva 90/377/EEB, todėl ji turi būti iš EEE susitarimo išbraukta. Siūloma padaryti šiam teisės aktui įgyvendinti reikalingą su Lichtenšteinu susijusį pakeitimą. Lichtenšteinas pageidautų, kad šioje direktyvoje numatytos pareigos jam nebūtų taikomos, išskyrus pareigą pateikti duomenis apie IC vartotojų grupei taikomas pramonines kainas už elektros energiją ir I3 vartotojų grupei taikomas pramonines kainas už dujas. 3. TEISINIAI PASIŪLYMO ASPEKTAI Tarybos reglamento (EB) Nr. 2894/94 dėl EEE susitarimo įgyvendinimo tvarkos 1 straipsnio 3 dalyje numatyta, kad Taryba, remdamasi Komisijos pasiūlymu, nustato Sąjungos vardu priimtiną poziciją dėl tokių sprendimų. Komisija teikia EEE jungtinio komiteto sprendimo projektą, kad Taryba jį priimtų kaip Sąjungos poziciją. Komisija tikisi galėsianti pateikti jį EEE jungtiniame komitete artimiausiu metu. 2012/0307 (NLE) Pasiūlymas TARYBOS SPRENDIMAS dėl pozicijos, kuri turėtų būti priimta Europos Sąjungos vardu EEE jungtiniame komitete dėl EEE susitarimo IV priedo (Energetika) ir XXI priedo (Statistika) pakeitimo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 338 straipsnio 1 dalį kartu su 218 straipsnio 9 dalimi, atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos[1], ypač į jo 1 straipsnio 3 dalį, atsižvelgdama į Europos Komisijos pasiūlymą, kadangi: (1) Europos ekonominės erdvės susitarimas[2] (toliau – EEE susitarimas) įsigaliojo 1994 m. sausio 1 d.; (2) pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, be kita ko, jo IV priedą ir XXI priedą; (3) EEE susitarimo IV priede ir XXI priede įtvirtintos konkrečios atitinkamai su energetika ir statistika susijusios nuostatos ir priemonės; (4) į EEE susitarimą turi būti įtraukta 2008 m. spalio 22 d. Europos Parlamento ir Tarybos direktyva 2008/92/EB dėl Bendrijos tvarkos, leidžiančios padidinti dujų ir elektros energijos kainų galutiniams pramonės vartotojams skaidrumą (nauja redakcija)[3]; (5) Direktyva 2008/92/EB panaikinama į EEE susitarimą įtraukta Tarybos direktyva 90/377/EEB, todėl ji turi būti iš EEE susitarimo išbraukta; (6) Direktyvoje 2008/92/EB numatytos pareigos nebus taikomos Lichtenšteinui, išskyrus pareigą pateikti duomenis apie IC vartotojų grupei taikomas pramonines kainas už elektros energiją ir I3 vartotojų grupei taikomas pramonines kainas už dujas. (7) todėl EEE susitarimo IV priedas ir XXI priedas turėtų būti atitinkamai iš dalies pakeisti; (8) Sąjungos pozicija EEE jungtiniame komitete turėtų būti grindžiama pridedamu sprendimo projektu, PRIĖMĖ ŠĮ SPRENDIMĄ: 1 straipsnis Pozicija, kurios Europos Sąjunga turi laikytis EEE jungtiniame komitete dėl pasiūlyto EEE susitarimo IV priedo (Energetika) ir XXI priedo (Statistika) pakeitimo, grindžiama EEE jungtinio komiteto sprendimo projektu, pridedamu prie šio sprendimo. 2 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas PRIEDAS EEE JUNGTINIO KOMITETO SPRENDIMAS Nr. ... kuriuo iš dalies keičiamas EEE susitarimo IV priedas (Energetika) ir XXI priedas (Statistika) EEE JUNGTINIS KOMITETAS, atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį, kadangi: (1) į EEE susitarimą turi būti įtraukta 2008 m. spalio 22 d. Europos Parlamento ir Tarybos direktyva 2008/92/EB dėl Bendrijos tvarkos, leidžiančios padidinti dujų ir elektros energijos kainų galutiniams pramonės vartotojams skaidrumą (nauja redakcija)[4]; (2) Direktyva 2008/92/EB panaikinama į EEE susitarimą įtraukta Tarybos direktyva 90/377/EEB, todėl ji turi būti išbraukta iš EEE susitarimo; (3) todėl EEE susitarimo IV ir XXI priedai turėtų būti atitinkamai iš dalies pakeisti, PRIĖMĖ ŠĮ SPRENDIMĄ: 1 straipsnis EEE susitarimo IV priedo 7 punkto (Tarybos direktyva 90/377/EEB) tekstas pakeičiamas taip: „32008 L 0092: 2008 m. spalio 22 d. Europos Parlamento ir Tarybos direktyva 2008/92/EB dėl Bendrijos tvarkos, leidžiančios padidinti dujų ir elektros energijos kainų galutiniams pramonės vartotojams skaidrumą (nauja redakcija) (OL L 298, 2008 11 7, p. 9)(1). (1) Išvardyta tik informaciniais tikslais; dėl taikymo žr. XXI priedą (Statistika).“ 2 straipsnis EEE susitarimo XXI priedo 26 punkto (Tarybos direktyva 90/377/EEB) tekstas pakeičiamas taip: „32008 L 0092: 2008 m. spalio 22 d. Europos Parlamento ir Tarybos direktyva 2008/92/EB dėl Bendrijos tvarkos, leidžiančios padidinti dujų ir elektros energijos kainų galutiniams pramonės vartotojams skaidrumą (nauja redakcija) (OL L 298, 2008 11 7, p. 9). Direktyvos nuostatos šio Susitarimo tikslais pritaikomos taip: Lichtenšteinui netaikomos šioje direktyvoje numatytos pareigos, išskyrus pareigą pateikti duomenis apie IC vartotojų grupei taikomas pramonines kainas už elektros energiją ir I3 vartotojų grupei taikomas pramonines kainas už dujas. Šie duomenys (3 kainos lygmenų: neįskaičiuojant mokesčių, be PVM ir su PVM ir įskaičiuojant kitus mokesčius) pateikiami kas pusę metų per 2 mėnesius nuo ataskaitinio laikotarpio naudojant atitinkamus Eurostato pateiktus klausimynus.“ 3 straipsnis Europos Sąjungos oficialiojo leidinio EEE priede skelbtinas Direktyvos 2008/92/EB tekstas islandų ir norvegų kalbomis yra autentiškas. 4 straipsnis Šis sprendimas įsigalioja [...], jei EEE jungtiniam komitetui pateikti visi pranešimai pagal EEE susitarimo 103 straipsnio 1 dalį*. 5 straipsnis Šis sprendimas skelbiamas Europos Sąjungos oficialiojo leidinio EEE skyriuje ir EEE priede. Priimta Briuselyje EEE jungtinio komiteto vardu Pirmininkas EEE jungtinio komiteto sekretoriai [1] OL L 305, 1994 11 30, p. 6. [2] OL L 1, 1994 1 3, p. 3. [3] OL L 298, 2008 11 7, p. 9. [4] OL L 298, 2008 11 7, p. 9. * [Konstitucinių reikalavimų nenurodyta.] [Konstituciniai reikalavimai nurodyti.]